Pasgebore baba in stortbak gevindDie liggaam van ’n pasgebore baba is in ’n stortbak vir vullis in Potchefstroom gevind. (Foto: ER24) Die liggaam van ’n pasgebore baba is die afgelope naweek in ’n stortbak vir vullis in Potchefstroom in Noordwes gevind. Russel Meiring, woordvoerder vir ER24, sê nooddienste is Saterdagaand omstreeks 18:30 na die toneel langs Gluckmanweg in die middedorp ontbied. “Op die toneel het paramedici die liggaam van ’n pasgebore babaseuntjie in verskillende lae plastiek gevind. “Hulle het die seuntjie ondersoek en gevind dat hy geen teken van lewe getoon het nie. Daar was niks wat vir hom gedoen kon word nie en hy is op die toneel dood verklaar. Die polisie was ook op die toneel om ondersoek in te stel,” het Meiring in ’n verklaring gesê. Maroela Media het ’n navraag aan die polisie gestuur en wag tans op terugvoer.